Volkswagen New Beetle

Volkswagen New Beetle var en bilmodel fra Volkswagen, som blev bygget mellem januar 1998 og juli 2010, og hvis retrodesign var rettet mod Volkswagen Type 1.

I efteråret 2011 kom efterfølgeren Volkswagen Beetle på markedet.

Fra "Concept 1" til "New Beetle"

Concept 1 

I 1992 begyndte Volkswagen på det i 1991 grundlagte American Design Center i Simi Valley, Californien at arbejde på et koncept til en bil, som var baseret på alternative energikilder. Målet var en nul-emissionsbil.  Markedsundersøgelser i USA viste, at befolkningen i Nordamerika som oftest forbandt Type 1 med mærket Volkswagen.

Designerne Freeman Thomas og J Mays designede prototypen "Volkswagen Concept 1" som en moderne kopi af Volkswagen Type 1. Den blev for første gang præsenteret for offentligheden på North American International Auto Show i 1994. Reaktionen fra publikum og fagpressen var overraskende entusiastisk.

I 1995 blev Concept 1 på Geneve Motor Show præsenteret som cabriolet, hvilket igen øgede publikums interesse for bilen, og Volkswagen besluttede at arbejde videre med prototypen. I Geneve talte Volkswagen for første gang om en mulig serieproduktion. Oprindeligt var det planlagt at benytte platformen fra den kommende Polo-generation. Drivkraften kunne i 1995 enten være en 1,9-liters turbodiesel med 66 kW (90 hk) og 5-trins Ecomatic-gearkasse, eller en 1,4-liters trecylindret turbodiesel med 50 kW (68 hk) kombineret med en 18 kW (25 hk)-elektromotor og en 37 kW (50 hk)-elektroinduktionsmotor fra Siemens med totrins automatik.

I Japan præsenterede VW i 1995 en ny, modificeret prototype og offentliggjorde, at mman ville sætte bilmodellen i masseproduktion. Serieversionen blev baseret på A4-platformen fra Golf IV.

New Beetle 
Den 5. januar 1998 blev New Beetle officielt præsenteret på Detroit Motor Show. Derved blev Volkswagen en af de første fabrikanter, som sendte en bil i såkaldt "retrodesign" på markedet.

Designet på "New Beetle" var med fritstående forskærme og rundt formet motorhjelm rettet mod den gamle Type 1. Også kabinedesignet, bl.a. håndtaget over handskerummet, det runde kombiinstrument, bagagenettene på dørene samt den berømte blomstervase på instrumentbrættet mindede om Type 1. New Beetle var ligesom Golf IV, Audi A3 og Škoda Octavia baseret på A4-platformen. På grund af platformen kunne modellen ikke udstyres med hækmotor. De eneste dele til A4-platformen, som var unikke for New Beetle, var køleren og ventilatoren, det treegede rat og en modificeret tankpåfyldningsstuds. Fjedrene og udstødningssystemet måtte ligeledes modificeres. I modsætning til Concept 1 havde New Beetle udprægede kofangere, blinklysene blev flyttet fra forlygterne til kofangeren og de runde sidespejle blev erstattet af aflange.

New Beetle blev fremstillet i Puebla, Mexico. I foråret 2003 blev New Beetle Cabriolet (type 1Y) præsenteret som efterfølger for den året forinden udgåede Golf Cabriolet. Cabrioletversionen havde ligeledes mange fælles træk med Type 1 Cabriolet, som f.eks. kalechen som i åben tilstand lå ovenpå karrosseriet og blev beskyttet mod tilsmudsning ved hjælp af en presenning.

Facelift 
På Frankfurt Motor Show blev der i 2005 introduceret en faceliftet New Beetle som Limousine og Cabriolet. Blandt nyhederne var fladere forskærme og nyformede kofangere, og forlygterne i klart glas blev ovale. Yderligere modifikationer talte smallere blinklys fortil og tofarvede baglygter.

Allerede før faceliftet blev sideblinklysene flyttet op i sidespejlene, Volkswagen-emblemerne ændret fra blå/hvid/krom til grå/krom og det drejelige emblem på bagklappen erstattet af et fast. Desuden forsvandt dørlåsen på passagerdøren, hvorfor af- og oplåsning nu generelt blev udført med fjernbetjening.

I løbet af 2007 ophørte modellen med at eksporteres til Danmark.

Den grundlæggende teknik fra Golf IV blev bibeholdt frem til produktionens indstilling i 2010, selv om Golf IV allerede i 2003 blev afløst af en efterfølger (Golf V) med ny platform.

Identifikation 
Ved hjælp af stelnummeret, som ligesom på Type 1 var placeret under bagsædet, er det muligt at fastslå den enkelte bils bestemmelsesland; der findes følgende typeserier:
 Type 1C: New Beetle − USA, Mexico og Nordamerika
 Type 9C: New Beetle − Europa og resten af verden
 Type 1Y: New Beetle Cabriolet − hele verden

Specialmodeller

New Beetle Cup 

I 1999 lod Volkswagen deres motorsportsafdeling, Volkswagen Motorsport, ombygge 40 biler af typen New Beetle til det planlagte New Beetle Cup. Modellen var baseret på et originalt New Beetle-råkarrosseri, som blev forstærket af firmaet Heggemann og eftermonteret med en sikkerhedscelle. Modellen blev drevet af en 2,8-liters VR6-motor med 150 kW (204 hk) og 270 Nm. Bilens mål var L 4081 mm × B 1770 mm × H 1450 mm.

 Gearkasse: 6-trins sportsgearkasse, forhjulstræk
 Kobling: Standardkobling
 Undervogn: Bilstein H&R-sportsundervogn, højdejusterbar
 Bremsesystem: ATE racer-ABS. Fortil: indvendigt ventilerede ATE Power Disc i flere dele, bagtil: uventilerede ATE Power Disc.
 Hjul: OZ 9×18 ET 11
 Dæk: 235/625-18 slick
 Sikkerhedsudstyr: Airbag, sikkerhedscelle, skalsæder, brandslukningssystem, 6-punkts sikkerhedsseler, racer-ABS, sidekollisionsbeskyttelse.
 Instrumentering: Motorsportskombiinstrument (Magneti Marelli), Data Recording

Fra 2002 blev modellen ligeledes udstyret med måleteknik for nøjagtige motordata som f.eks. omdrejningstal, temperatur og forskellige tryk. Teknikken kunne ligeledes udlæse køredata som f.eks. hastighed, G-sensor og bremsetryk. Den forbedrede motorkøling og den nye motorstyreenhed gav ligeledes en øget effekt.

En af de mest kendte kørere var Smudo.

New Beetle RSi 

I slutningen af 2000 introducerede Volkswagen den stærkeste serieversion af New Beetle, kaldet RSi. Motoren var baseret på den 24-ventilede 2,8 VR6-motor fra Golf IV, som blev opboret til 3,2 liter hvilket øgede effekten til 165 kW (224 hk). Den blev senere i modificeret form benyttet i Golf R32. Modellen var begrænset til 250 eksemplarer, og var optisk rettet mod New Beetle Cup.

Målene på New Beetle RSi adskilte sig lidt fra de andre New Beetle-versioner. Karrosseriet var 86 mm bredere, 19 mm længere og sporvidden øget med 45 mm fortil og 59 mm bagtil.

Følgende udstyr var unikt for New Beetle RSi:
 Kombiinstrument med to store, runde instrumenter. Til venstre omdrejningstæller, brændstofmåler, kølevæsketermometer og digitalur. Til højre speedometer samt kilometertæller med serviceindikator. Øverst i midten gearskifteindikator til visning af et bestemt, vigtigt omdrejningsområde.
 Der hvor der i den almindelige New Beetle var monteret en bilradio, var der i New Beetle RSi monteret ekstra instrumenter til olietryk, olietemperatur og et voltmeter.
 En tast til at starte VR6-motoren i midterkonsollen ved siden af håndbremsen.
 Cd-afspiller i taghimlen med adskilt betjenings- og styreenhed.
 El-bagrude med rudeantenne.

New Beetle "Sport Edition" 

New Beetle "Sport Edition" kom på markedet i 2001 med valg mellem 1,8 T-motoren med 110 kW (150 hk) og 2,3 V5-motoren med 125 kW (170 hk). Hækspoileren, som automatisk kørte ud ved hastigheder over 150 km/t, og som kun kunne fås i kombination med disse to motorer, var ligeledes standard på "Sport Edition".

Modellen fandtes med følgende lakeringer:
 Sort (A1) samt
 Reflekssølv metallic (8E).

Standardudstyret var meget mere omfangsrigt end i den "almindelige" New Beetle.

Indvendigt ekstraudstyr 
 Lædersportssæder med tofarvet indtræk
 Hvid instrumentbelysning
 Klar blomstervase med aluring
 Bremse-, koblings- og gaspedal med påsatte aluminiumsplader
 Sorte fodmåtter med grå kant
 Håndbremsehåndtag i sort læder
 Højdejusterbare forsæder
 Læderrat med aludekorationer
 Gearstangsmanchet i sort læder
 Dør- og sidebeklædninger i dellæder, og afstemt efter trimfarve
 Lædergearknop med aluring

Udvendigt ekstraudstyr 
 Udstødningssystem med dobbelt enderør
 Alufælge "Delta X" 17×7,5J med 225-dæk
 Kofanger fortil med nye blinklygter, gule sidemarkeringslygter, ny kølergrill og integrerede tågeforlygter
 Kofanger bagtil med røde sidemarkeringslygter

Ekstra funktions- og sikkerhedsudstyr 
 Fralægningslommer på bagsiden af forsæderne
 Indstigningshjælp "Easy Entry"
 Forsæder med lændehvirvelstøtte
 Forsæder med sædevarme
 Sideairbags i fører- og passagerside
 Bremseanlæg fra New Beetle RSi (kun 2,3 V5)
 Gastryksstøddæmpere

New Beetle Cabriolet "Dark Flint" 
I starten af 2005 kom den første specialmodel af New Beetle Cabriolet, "Dark Flint". Denne specialmodel udmærkede sig hovedsageligt ved sit kontrast- og omfangsrige udstyrsniveau. Modellen var antracitfarvet med granatæblerød, hydraulisk kaleche og bordeauxrød læderkabine. For optisk at passe til den bordeauxrøde læderkabine blev 17"-alufælgene "Take Five" udstyret med røde indsatser. "Dark Flint"-modellen var begrænset til 250 eksemplarer.

New Beetle Cabriolet "Dark Flint" fandtes med tre forskellige motorer, to benzin- og én dieselmotor:
 1,6 75 kW (102 hk) med 5-trins manuel gearkasse
 2,0 85 kW (115 hk) med 5-trins manuel gearkasse eller 6-trins automatgear
 1,9 TDI 74 kW (101 hk) med 5-trins manuel gearkasse

Standardudstyret adskilte sig meget fra den "almindelige" New Beetle Cabriolet.

Indvendigt ekstraudstyr 
 Komfortlædersæder med bordeauxrødt indtræk
 Gearknop, midterarmlæn, håndbremsehåndtag og holdegreb udført i bordeauxrødt læder
 Sorte tekstilfodmåtter med bordeauxrøde kanter
 Sort læderrat
 Gearstangsmanchet i bordeauxrødt læder
 Dør- og sidebeklædninger i kunstlæder, og afstemt efter trimfarve
 Vindskot

Udvendigt ekstraudstyr 
 Alufælge "Take Five" 17×7J med 225-dæk og bordeauxrøde indsatser
 Elektrohydraulisk tekstilkaleche i granatæblerød
 Sort presenning

Ekstra funktions- og sikkerhedsudstyr 
 El-ruder fortil og bagtil
 Manuelt klimaanlæg
 Parkeringspilot
 Radio "Gamma" med cd-afspiller og 10 højttalere
 Centrallåsesystem med fjernbetjening
 Vinterpakke: Tågeforlygter, opvarmelige forsæder og opvarmelige sprinklerdyser
 Indstigningshjælp "Easy Entry"

Motorer 
Ved introduktionen i 1998 kunne New Beetle leveres med to forskellige motorer fra Golf IV, en 2,0-liters benzinmotor med 85 kW (115 hk) og en 1,9-liters TDI-dieselmotor med 66 kW (90 hk). I løbet af modellens 12-årige levetid blev motorprogrammet løbende udvidet både opad og nedad.

Tekniske data

Benzinmotorer 

Samtlige versioner med benzinmotor er E10-kompatible.

Dieselmotorer

Referencer

Litteratur 
 Automobil Revue. Katalog 2000, 2001 og 2006 (på tysk og fransk).
 Volkswagen New Beetle, New Beetle Cabrio Owner's manual. Volkswagen AG, 28. september 2009. 101.5M1.BNB.20 (på engelsk).

Eksterne henvisninger 

 

New Beetle
Små mellemklassebiler
Cabrioleter
Forhjulstrukne biler
Biler introduceret i 1998
Biler fra 1990'erne
Biler fra 2000'erne
Biler fra 2010'erne